ព័ត៌មាន​អន្តរជាតិ​សង្ខេប៖ ២២ កក្កដា
សេចក្តី​សង្ខេប​ព័ត៌មាន​អន្តរជាតិ​សំខាន់ៗ​ពី​វីអូអេ​ខ្មែរ ​ប្រចាំ​ថ្ងៃ​ច័ន្ទ ទី​២២ ខែ​កក្កដា ​ឆ្នាំ​២០១១។
លោកស្រី Hillary Clinton រដ្ឋមន្រ្តីក្រសួងការបរទេសសហរដ្ឋអាមេរិកបានសរសើរប្រទេសចិននិងសមាគមអាស៊ានចំពោះការឈោងទៅដល់ការព្រមព្រៀងដំបូងដើម្បីដោះស្រាយជម្លោះដែនដីដោយសន្តិវិធីក្នុងសមុទ្រចិនខាងត្បូង។ លោកស្រី Hillary Clinton រដ្ឋមន្រ្តីក្រសួងការបរទេសសហរដ្ឋអាមេរិកបានអំពាវនាវនៅថ្ងៃសុក្រនេះដល់ភូមា ឲ្យដោះលែងអ្នកទោសនយោបាយទាំងអស់ ដោះស្រាយកង្វល់អំពីការរីកសាយអាវុធនុយក្លេអ៊ែរ និងចាប់ផ្តើមសន្ទនាជាមួយលោកស្រី Aung San Suu Kyi មេដឹកនាំគណបក្សប្រឆាំង។ ពួកមន្រ្តីកូរ៉េខាងត្បូងនិយាយថា បេសកជននុយក្លេអ៊ែរមកពីប្រទេសកូរ៉េខាងជើងនិងកូរ៉េខាងត្បូងបានធ្វើការចរចានៅថ្ងៃសុក្រនេះនៅខាងក្រៅសន្និសីទសន្តិសុខអាស៊ាននៅកោះបាលីប្រទេសឥណ្ឌូនេស៊ី។ ការចរចាដ៏ខ្លាំងក្លាកំពុងបន្តធ្វើឡើងក្នុងរដ្ឋធានីវ៉ាស៊ីនតោនស្តីពីកិច្ចព្រមព្រៀងកាត់បន្ថយការចំណាយ និងបញ្ចៀសពីការមិនសងបំណុលដែលសហរដ្ឋអាមេរិកបានជំពាក់យ៉ាងច្រើននោះ។ មនុស្សយ៉ាងហោចណាស់៤១នាក់ បានស្លាប់ហើយ៦នាក់ទៀតបានរងរបួសនៅថ្ងៃសុក្រនេះ នៅពេលដែលរថយន្តដឹកអ្នកដំណើរផ្ទុកហួសចំណុះ បានឆេះភ្លើងក្នុងតំបន់កណ្តាលនៃប្រទេសចិន។ បុរសជនជាតិអាមេរិកាំងម្នាក់បានត្រូវកាត់ទោសប្រហារជីវិតចំពោះការសម្លាប់គ្រួសារមួយដែលមានសមាជិកបីនាក់ នៅក្នុងអ្វីដែលគេជឿជាក់ថាជាការប្រហារជីវិតដែលមានការថតកាសែតវីដេអូលើកដំបូងនៅក្នុងសហរដ្ឋអាមេរិកក្នុងរយៈពេលជិតពីរទសវត្សរ៍នេះ។ ប្រទេសក្រិកកំពុងសម្តែងនូវការធូរស្បើយបន្ទាប់ពីការបញ្ចេញកម្មវិធីហិរញ្ញវត្ថុក្នុងគ្រាអាសន្នទី២ដែលបានទទួលការគាំទ្រពីអឺរ៉ុប ក្នុងគោលបំណងបញ្ចៀសមិនឲ្យរដ្ឋាភិបាលទីក្រុង Athens ខកខានមិនបានសងបំណុលដ៏ធំសម្បើម និងធ្វើឲ្យមានស្ថេរភាពដល់រូបិយប័ណ្ណរួមអឺរ៉ុប។ ប្រទេសស៊ែរប៊ីបានធ្វើបត្យាប័ន Goran Hadzic អតីតមេដឹកនាំជនជាតិភាគតិចស៊ែបនៃប្រទេសក្រូអាស៊ីទៅតុលាការឧក្រិដ្ឋកម្មសង្គ្រាមទីក្រុងឡាអេនៃប្រទេសហូឡង់។ មន្ត្រីជាន់ខ្ពស់ម្នាក់ទៀតរបស់ចិន បានស្ថិតនៅក្រោមការស៊ើបអង្កេតក្នុងរឿងក្តីថ្មីៗបំផុត ពាក់ព័ន្ធនឹងអំពើពុករលួយក្នុងប្រព័ន្ធផ្លូវរថភ្លើង។ កម្មវិធីស្បៀងអាហារពិភពលោកនៃអ.ស.ប ឲ្យដឹងថា នៅពេលឆាប់ៗនេះខ្លួននឹងបើកផ្លូវថ្មីមួយចំនួនទៅកាន់តំបន់ខ្លះនៃប្រទេសសូម៉ាលី កំពុងទទួលរងគ្រោះទុរ្ភិក្ស ដែលនៅទីនោះវត្ដមានរបស់ពួកសកម្មប្រយុទ្ធ ធ្វើឲ្យមានការលំបាកទៅដល់មនុស្សកំពុងអត់ឃ្លាន។ ក្រុមមេដឹកនាំពួកបះបោរលីប៊ី ដែលកំពុងតែទៅធ្វើទស្សនកិច្ចនៅប្រទេសបារាំង និយាយថា បានសុំលោកប្រធានាធិបតី Nicolas Sarkozy ឲ្យផ្ដល់ជំនួយយោធាទៅឲ្យពួកគេដើម្បីឲ្យពួកគេអាចដណ្ដើមយកទីក្រុងទ្រីប៉ូលីមកគ្រប់គ្រង ដែលជាទីក្រុងការពាររឹងមាំរបស់លោកមេដឹកនាំ Moammar Gadhafi ។ យានអាវកាសចម្លង Atlantis បានចុះចតយ៉ាងល្អឥតខ្ចោះ ជាការបញ្ចប់បេសកកម្មរយ: ពេល៣០ឆ្នាំរបស់យានអាវកាសចម្លង នៃស.រ.អ។ អ្នកនាំពាក្យសេតវិមាននិយាយថា លោកគ្មានការជឿនលឿនអ្វីនឹងរាយការណ៍អំពីការសន្ទនាគ្នាអំពីការកាត់បន្ថយការចំណាយប្រាក់ និងការចៀសវាងការគ្មានប្រាក់សំណងប្រាក់កម្ចីយ៉ាងច្រើនលើសលប់ទេ តែថាស.រ.អនឹងសងប្រាក់បំណុលឲ្យទាន់ពេលវេលា។ ប្រធានាធិបតីប្រទេសម៉ាឡាវី បានអំពាវនាវឲ្យមានការស្ងប់ស្ងៀមក្រោយពេលដែលមានមនុស្សយ៉ាងតិច៨នាក់ត្រូវបានសម្លាប់នៅក្នុងការពើបប្រយុទ្ធគ្នា រវាងប៉ូលីស និងក្រុម តវ៉ាប្រឆាំងរដ្ឋាភិបាល។ សេចក្ដីប្រកាសដំណឹងរបស់រដ្ឋាភិបាលស.រ.អព្រមានថា ពួកនិយមជ្រុលហួសប្រើអំពើហឹង្សា អាចខំព្យាយាមប្រើអ្នករនុកក្នុងដើម្បីឲ្យអាចធ្វើឲ្យខូចខាតទីកន្លែងទឹក ភ្លើង និងទូរស័ព្ទជាដើម រួមមានរោងចក្រគីមី កន្លែងចំរ៉ាញ់ប្រេង និងរោងចក្រនុយគ្លេអ៊ែរបាន។ ក្រុមមេដឹកនាំអឺរ៉ុបបានអនុម័តលើវិធានការមួយចំនួនមានគោលដៅ ដើម្បីជៀសវាងកុំឲ្យប្រទេសក្រិកគ្មានប្រាក់សំណងប្រាក់បំណុលយ៉ាងច្រើនលើសលប់របស់ខ្លួន ហើយធ្វើឲ្យរូបិយប័ណ្ណអឺរ៉ុបរួមគ្មានលំនឹង។ អង្គការអូតង់បានប្រគល់ការត្រួតត្រាផ្នែកសន្ដិសុខខេត្ដ Herat នៅភាគខាងលិចប្រទេសអាហ្វហ្គានីស្តានទៅឲ្យកងកម្លាំងសន្ដិសុខប្រទេសនេះ។ រដ្ឋាភិបាលប្រទេសប៉ាគីស្ថាន កំពុងតែតវ៉ាអំពីការចាប់បុរសម្នាក់នៅស.រ.អ ដែលជាប់ចោទក្នុងបទតាំងខ្លួនធ្វើជាភ្នាក់ងារប៉ាគីស្ថាន ដើម្បីជះឥទ្ធិពលលើមាគ៌ានយោបាយរបស់ស.រ.អអំពីដែនដី Kashmir។ ដែនដីនេះជាតំបន់ភ្នំហេមពានដែលមានជម្លោះ ដែលបែងចែករវាងប្រទេសឥណ្ឌា និងប្រទេសប៉ាគីស្ថាន។ រដ្ឋាភិបាលឥណ្ឌាឲ្យដឹងថា ខ្លួនបានបាញ់បង្ហោះសាកល្បងដោយជោគជ័យកាំជ្រួច ផ្លោងកាជ្រួចថ្មីមានប្រតិកម្មភ្លាមៗមានវង់ប្រតិបត្ដិការណ៍ខ្លី។ ប្រទេសចិនឲ្យដឹងថា ខ្លួនបានទម្លាយភាពទាល់ច្រកនៅក្នុងបច្ចេកវិទ្យានុយគ្លេអ៊ែរ ដោយបានសាកល្បងម៉ាស៊ីនរ៉េអាក់ទ័រនុយត្រុងរហ័សមួយ។ ក្រុមហ៊ុនធ្វើភេសជ្ជ:ធំជាងគេក្នុងពិភពលោកមានការលំបាកកាន់តែខ្លាំងឡើងក្នុងការលក់ឲ្យអតថិជននៅក្នុងប្រទេសអភិវឌ្ឍន៍ ។ ក្រុមហ៊ុន PepsiCO មានទីស្នាក់ការនៅស.រ.អ ដែលធ្វើភេសជ្ជ: Pepsi Cola និង Mountain Dew ឲ្យដឹងនៅថ្ងៃព្រហស្បតិ៍ថា ការលក់ភេសជ្ជ: នៅស.រ.អ ថយចុះក្នុងរយ:ពេលបីខែកន្លងទៅនេះ។